
A kezdet

			Richard Halloway nyugtalanul forgolódott az ágyában. Vacsoránál megint összeszólalkozott a lányával. Amióta a felesége meghalt, egyedül maradt Annával, és minden békésen induló beszélgetésük harccá vált. A felnőttkor küszöbén, tizenhét évesen sokkal kezelhetetlenebb lett a lánya, mint pár évvel korábban.

			Halloway hétvégente kiment a temetőbe, leült a felesége sírjához, és elmesélte neki, mi történt egész héten. Néha tanácsot is kért, de választ soha nem kapott. Így hát magának kellett megoldania a problémákat, és abból mostanában akadt bőven.

			Anna nem az anyjára ütött. Ugyanolyan konok volt, mint ő, ugyanaz a makacs igazságérzet fűtötte, és nem tűrte, ha korlátozzák. Beleütötte az orrát mindenbe, amibe nem kellett volna – épp, mint az apja. Richard Halloway kiváló nyomozó volt, de egy tizenhét éves lány lelke, az egészen más terep.

			A lányát egy városi legenda tartotta lázban: Great Mill, a városszéli omladozó malom rejtélye. Halloway megtiltotta, hogy odamenjen. A romok veszélyesek, az emberek pedig még inkább. De Anna csak nevetett rajta:

			– Ugyan már, te mindig csak aggódsz. Tudok vigyázni magamra.

			

			Szeretett titokzatosnak tűnni, ezért most is csak homályosan fogalmazott. Csak annyit mondott, hogy találkozott a malom tulajdonosának a közeli hozzátartozójával, aki elmesélte neki, mi is történt ott valójában. Lassan összeállt a kép, már csak egy utolsó lépés kellett, hogy fényt derítsen a malom titkaira.

			El is mondta, mit tervez. A szavak egyre hangosabban repkedtek, a tűz a szemében egyre haragosabbá vált.

			– Nem igaz, hogy neked semmi sem számít, ami nekem fon­tos. Szerinted minden ostobaság, amit én csinálok! – csattant fel Anna.

			– Dehogynem számít – vágta oda Halloway, hangját alig tudta féken tartani. – Csakhogy nem való neked, hogy állan­dó­­an a régi malom romjai közt mászkálj, és idegenekkel találkozgass.

			– Pedig most már lassan a végére érek a nyomozásnak. Megtaláltam azt az embert, akinek köze van az Ashworth család birtokán történt gyilkossághoz, a Great Mill tűze­setéhez, és a házaspár tragikus halálához. Akár tetszik neked, akár nem, most már nem hagyom abba. Mindent elterveztem. Beszélek vele, és ráveszem, hogy beismerje, amit tett. Titokban rögzítem a beszélgetést, és meg fogom osztani a blogomban, hadd tudja meg mindenki az igazságot! Te pedig akkor fogsz megdöbbenni a legjobban, mert ott volt előtted, de nem láttad a fától az erdőt. Akkor majd rájössz, hogy jobb nyomozó lennék, mint te.

			– Szó sem lehet róla, hogy egyedül ilyen buta találkozókat szervezz! Ezzel csak bajt hozol magadra – felelte Halloway, majd dühösen az asztalra csapott. – Ha valakit alaptalanul megvádolsz és bemártasz, az beperelhet. Akkor nagyon nagy bajban leszel. Ráadásul, ha igazad van, és az a valaki egyszer már ölt, akkor könnyen megtörténhet még egyszer. El se tudod képzelni, milyen nagy veszélybe kerülhetsz te is. Az ilyen akciók komoly rendőrségi előkészítést igényelnek, mert ha a legkisebb dolog is elcsúszik, annak komoly következménye lehet. Hagyd abba ezt az esztelen nyomozgatást, vagy letiltom a profilodat, és egy hónapig nincs laptop! És most nyomás a szobádba!

			– Utállak! – ordította Anna, azzal sarkon fordult, majd becsapta maga mögött az ajtót.

			Halloway mereven nézte, ahogy a kis tábla, a „Ne zavarj” felirattal ringatózva himbálózik a lánya ajtaján.

			A csend, ami utána maradt, nehezebb volt, mint a vesze­kedés. Dühösen fújtatott egy nagyot, aztán ő is bement a saját szobájába. Ruhástul bedőlt az ágyba, majd zavart, nyugtalan álomba merült.

			Arra sem riadt fel, hogy Anna óvatosan átsurran a nap­palin. A zárban a kulcs lassan elfordult, és a bejárati ajtó halk kattanással bezárult mögötte.

			Már elmúlt éjfél, az eső ütemesen kopogott az ablak­párkányon, monoton, kísérteties ritmusban. A hálószobában félhomály uralkodott, csak az öreg falióra halk kattogása törte meg a csendet.

			A telefon, amit Halloway hanyagul az éjjeliszekrényre dobott, rezegni kezdett, az éles csengőhang belehasított a levegőbe. Felriadt, egy pillanatra nem is tudta, hol van. A kijelzőn ismerős név villogott. A lányáé.

			Megnyomta a hívásfogadás gombot.

			– Anna?

			

			A vonal másik végén csak a szél süvítését hallotta. Aztán valami mást is. Egy halk, tompa zajt, mintha egy ajtó csukódott volna.

			Átrohant a nappalin, majd hatalmas erővel felrántotta a lánya szobájának az ajtaját.

			– Anna, hol vagy? – kérdezte remegő hangon.

			De többé nem jött válasz.

			Csak a vonal sercegése maradt, és valahonnan messziről egy vízcsepp koppanása – vagy talán egy könnycseppé…

			***

			Halloway-t a mobilja csengőhangja riasztotta fel.

			Fura volt – halkabb, lassabb, mintha távolról jönne, egy másik szobából, egy másik világból.

			Felnyögött. A feje hasogatott. Felült, kábán a telefon mellé dobott, marlborós dobozért nyúlt, és kivett egy szál cigarettát. A gyufát remegő kézzel gyújtotta meg. Ahogy a láng egy pillanatra megvilágította az arcát, szemében valami kemény, sötét fény csillant.

			Egy mély slukk, majd lassan kifújta a füstöt. Végül fogadta a hívást.

			– Halloway – szólt bele rekedten. – Mi történt, Martin?

			A vonal túlsó végén fiatal, ideges férfihang válaszolt.

			– Richard, ide kell jönnöd! Gyilkosság történt.

			

			Halloway csak szívta a cigarettát, a füstje karikákban kúszott a mennyezet felé.

			– Hol vagy most, és ki az áldozat?

			– A Great Millnél. – A hang egy pillanatra elcsuklott. – Egy nőt öltek meg, bizonyos Emily Cartert.

			A nyomozó elnyomta a cigarettát az éjjeliszekrény szélén lévő hamutartóba.

			A szíve kihagyott egy ütemet. A szobában hirtelen hideg lett, mintha a hívással együtt a múlt és a jelen keveredett volna.

			– Várj… – kérdezte bizonytalanul –, milyen nap van ma?

			– Tessék?

			– Azt kérdeztem, milyen nap van… és melyik év.

			A társa zavartan válaszolt.

			– Kétezerhuszonöt. Szeptember nyolcadika.

			Pontosan másfél év telt el azóta, amióta utoljára beszéltek Annával azon az estén.

			Halloway kezdett magához térni, de a fejfájása nem csil­lapodott. Bizonytalan léptekkel kiment a fürdőszobába, a mosdó feletti pipereszekrényből kivett egy doboz gyógyszert. Már nem emlékezett, mi is a neve, csak azt tudta, hogy ebből szokott bevenni, amikor egy nehéz éjszaka után az agya így lüktet. Bekapott két pirulát, majd visszament a szobába, és töltött magának egy nagy pohár whiskyt. Az ital füstös íze szétáradt a szájában. Először csak a torkát marta, aztán lassan, alattomosan kezdte belülről melegíteni.

			A sötétben a falon függő képre pillantott. A fotóról Anna nézett vissza mosolyogva – abban a nyári ruhában, amit annyira szeretett. Halloway szeme egy pillanatra elhomályosult, a gyomra összeszorult. Minden alkalommal, amikor a lánya képére nézett, ugyanaz a fájdalom tört rá: a bűntudat. Nem tudta megvédeni őt.

			Lassan felöltözött, magára húzta a kabátját, a kulcsait a zsebébe csúsztatta. Fejfájása tompulni kezdett, kiitta a maradék italát, rágyújtott, megállt, visszanézett a képre.

			– Ha tudnád, mennyire hiányzol, kislányom… – suttogta.

			A következő pillanatban becsapódott mögötte az ajtó, a léptei hangját elnyelte a folyosó.

			Odakint a hajnal hideg, nedves fénye már derengeni kezdett a Millhaven fölötti dombokon. Halloway beszállt a kocsiba, beindította a motort, az ablaktörlők ütemes mozgása kissé megnyugtatta. A város lassan ébredezett, ő pedig elindult a Great Mill felé – oda, ahol a múlt újra testet öltött.

			Millhaven határában, a Sloe Creek partján a malom sötét sziluettje magasodott a táj fölé. Némán állt, ablakai üres szemgödrökként tátongtak a szürke ég felé.

			A rendőrségi szalag sárgán, mozdulatlanul feszült a bejárat előtt. A kavicsos úton friss kerék- és cipőtalpnyomok vezettek a rozsdás vasajtóhoz. A levegőben még mindig érezni lehetett a vér és az olaj fémes szagát.

			Halloway lassan kiszállt a kocsiból. Mozdulataiban fáradtság volt, de az arcán egyfajta hideg elszántság, amit csak azok ismernek, akik túl sok mindent vesztettek már el. Egy ideig csak állt a malom előtt, és a régi téglaépületet nézte.

			Már hosszú idő telt el azóta, de az emlékek nem fakultak.

			„Anna.”

			A neve még mindig ugyanazzal a súllyal csengett a fejében, mint azon az éjjelen, amikor utoljára hallotta a lánya hangját.

			

			Egy fiatal ballonkabátos, kissé beesett arcú férfi határozott léptekkel elindult felé. Martin Keane volt, a nyomozó társa.

			Az eső nyomai még csillogtak a kabátján.

			– A testet bent találtuk. Az áldozat harminc körüli nő, Emily Carter. A halál beállta valószínűleg tegnap éjjel történt, tíz és éjfél között.

			Halloway bólintott, de nem szólt semmit. A tekintete a malom rozsdás kapujára tapadt, ahol egy vérfolt sötétlett a fémen. Lassan elindult befelé, léptei visszhangoztak az épület hatalmas, üres terében. A levegő dohos és fülledt volt, a mennyezetről vastagon lógott a pókháló. Nedves penész és sár keveredett a padlón, a sarkokban patkányok motoztak. Egy test feküdt a belső ajtó előtt, a nő arca felismerhetetlenségig eltorzult, a torka mélyen átvágva.

			Halloway-ben régi emlékkép tolult fel, egy pillanatra meg is kellett kapaszkodnia az egyik betonoszlopban. A világ elhomályosult körülötte, de nem engedte, hogy bárki észrevegye.

			– A sajtó is tud róla – szólt Martin óvatosan. – A Millhaven Chronicle újságírója, Alex Turner már úton van.

			A nyomozó szeme összeszűkült.

			– Turner? Ismerem a srácot.

			– Azt mondta, szeretne veled egyeztetni, mielőtt írna az esetről. Kíváncsi lenne, hogy összefüggésbe hozható-e a malom körül keringő történetekkel.

			Halloway keserűen elmosolyodott.

			– Persze, a Great Mill titka… Egy legenda, ami most újra vért követel.

			Úgy érezte, nem bír tovább bent maradni az épületben.

			

			– Valami baj van, Richard? – kérdezte a társa, és furcsán nézett rá.

			– Semmi gond – válaszolta a válla fölött. – Csak eszembe jutott valami. Mindjárt visszajövök.

			Lassú léptekkel elindult a kijárat irányába. Odakint a hajnal első fényei áttörtek a felhőkön, a malom falán megcsillantak a vízcseppek. Olyan volt, mintha az épület könnyezne.

			Alex tizenegy körül ért a helyszínre. Fehér védőruhás nyomrögzítők nyüzsögtek a Great Mill előtt. Néhány méterre egy fekete furgon állt, hátul nyitott ajtóval – a hullaszállítók türelmesen vártak, hogy elszállíthassák a testet. A levegőben nedves fém és égett por szaga keveredett.

			A bejáratnál egy egyenruhás rendőr állta útját.

			– A Millhaven Chronicle-től vagyok – szólalt meg Alex, miközben elővette az igazolványát. – Már beszéltem telefonon az egyik kollégájával, bizonyos Martin Keane-nel. Tud róla, hogy jövök.

			Az őr hátrafordult, a tekintetével végigpásztázta a helyszínt.

			– Ott vannak – motyogta a holttest irányába mutatva, majd odakiáltott. – Nyomozó úr! Van itt egy újságíró, magát keresi!

			Martin háttal állt nekik. Felpillantott a jegyzeteiből, megfordult és feléjük intett. Mondott valamit a mellette álló, magas, szikár férfinak, aki bólintott, aztán elindult Alex felé.

			Borosta árnyékolta be mélyen barázdált arcát. Olyan benyomást keltett, mintha sosem aludna pár óránál többet, és mindig súlyos terhet cipelne. Sötét kabátja nedvesen tapadt a vállára.

			

			– A Millhaven Chronicle-től, ugye? – kérdezte, mikor odaért. – Richard Halloway felügyelő vagyok. Én vezetem a nyomozást.

			– Tudjuk már, ki az áldozat? – vágott rögtön a közepébe Alex.

			– Emily Carter. Harminc év körüli nő – felelte Halloway. – Egyelőre nem tudok sokat mondani. Ma hajnalban találtuk meg. Most folyik a helyszínelés, a nyomokat még rögzítjük.

			A felügyelő egy pillanatra elfordította a fejét, mintha valamit mérlegelne, aztán visszanézett az újságíróra.

			– Azt javaslom, holnap délelőtt keressen meg. Addigra talán én is tudok valami biztosat mondani.

			– Értem – bólintott Alex.

			Halloway elindult vissza a tett színhelye felé, és észre sem vette, hogy Alex arckifejezése megváltozott. Elsápadt, teste kissé meggörnyedt, mintha hirtelen elgyengült volna.

			– Értem… – ismételte halkan, inkább csak önmagának.

			A szél végigsöpört a romok között, a malom felől fémes zörej hallatszott. Alex összerezzent, és gyors léptekkel elindult a kocsija felé.

			

			
A legenda

			Odakint már sötétedett, a hideg, szeptemberi eső egyhangú, nyugodt unalommal kopogott Millhaven régi utcáinak köve­zetén. A város ilyenkor más arcát mutatta, mint nappal: a fények csillogtak a vizes aszfalton, a Sloe Creek fölött sűrű pára ült meg, elrejtve a sötét víz fodrait.

			– Ezt a vacak időt… – bosszankodott Claire, miközben le­­rázta az ernyőjéről a vizet.

			Ethan tartotta az ajtót, amíg a lány belépett a bárba, majd ő is követte. A meleg levegő azonnal átölelte őket: a dohány és a sör szaga keveredett a halk jazz hangjaival.

			– Ha egy kicsit igyekeznél, én sem áznék meg ennyire – morgott Ethan, miközben lerángatta magáról a dzsekijét.

			– Micsoda lovag vagy! – motyogta Claire duzzogva, az orra alatt, de a következő pillanatban már nevetett.

			A fiú felé fordult, és egy gyors puszit nyomott az arcára.

			Ethan nem is értette miről beszél a barátnője, egy pillanatra zavartan körbenézett, aztán a lányra, végül elnevette magát. Claire türkizkék szeme és vörösesbarna hajának rakoncátlan, göndör tincsei mindig megigézték. Sosem tudott rá igazán haragudni. A lány a finom, rafinált női trükkjeivel állandóan az ujja köré csavarta őt. Bár a kapcsolatuk néha elég viharosan alakult, kipattant egy-egy heves vita köztük – ami általában a lány makacs önfejűségének volt köszönhető –, de mindig tudta, hogy meddig feszítheti a húrt. Ethan észre sem vette, hogy nem ő az, aki irányít.

			Claire nagyon kíváncsi természetű lányként szeretett pletykálkodni, sohasem tűrte az igazságtalanságot, mindig kiállt a szerettei és a barátai mellett. Az életét nem érezte unalmasnak, állandóan talált magának valami elfoglaltságot. Volt egy nagy szenvedélye. Gyerekkora óta érdekelték a misztikus történetek, a legendák és a régmúlt titkai. A városi könyvtárban dolgozott. Nagyon elégedett volt a munkájával, mert így legalább rengeteget olvashatott, és kutathatott. Ha fejébe vett valamit, addig ment utána, amíg a legapróbb részleteket is kiderítette róla.

			Öt éve párt alkottak, és nagyon jól kiegészítették egymást. Néha beszélgettek egy finom vacsora, vagy egy pohár bor mellett arról, hogy így harminc felett, talán már ideje lenne gondolkozni a családalapításon is, de végül megegyeztek abban, hogy még nincs itt az ideje. Szerelmesek voltak egymásba, de egyelőre még nem akartak komolyabb dolgokba belemenni. Habár mostanában Ethan egyre többször ott maradt Claire-nél éjszakára, de ez így pont elég volt. Egyelőre a karrierépítés volt napirenden nála. Ambiciózus fiatalként és igazi művészlélekként a fotózás nemcsak a munkája, hanem a hobbija is volt. Saját műteremmel is rendelkezett, de emellett minden munkát elvállalt. Fényképezett újságoknak, különböző rendezvényeken, esküvőkön, megrendelésre készített portfóliókat és reklámokat is. A nevét egyre jobban ismerték, elégedett volt az életével.

			– Na gyerünk már, ne itt ácsorogjunk az ajtóban! – mondta Claire-nek, és megfogta a kezét.

			

			Elindultak a megszokott asztalukhoz.

			Ryan már ott ült, egy korsó sörrel a kezében. Sötétbarna haját lazán hátrafésülte, hidegkék tekintete tétován meredt a távolba, mintha máshol járna gondolatban. Az arcáról magabiztosság sugárzott, mint egy megfontolt üzletembernek. De ez természetes, hiszen mindig a saját lábán állt, a saját maga főnöke volt. Évek óta ingatlanok felújításával foglalkozott. Egész nap a környéket járta a kocsijával, így jutott el Millhavenbe is. Több munkája volt a városban, megtetszett neki a környék, és végül ott ragadt. Hét éve költözött a városba, és hamar rátalált az Éjfél Keresztje bárra. Egy-egy fárasztó nap után, esténként beült egy sörre. Itt találkozott Claire-rel és Ethannel is. A bárpultnál ült, amikor Ethan odajött, és rendelt egy kört. Amíg várt a rendelésre, beszélgetni kezdtek, végül meghívta őt az asztalukhoz. Hamar megtalálták a közös hangot. Innentől kezdve hetente kétszer-háromszor, azóta is találkoznak. Nagyon jó barátok lettek, sőt még bővült is a társaság az évek folyamán. Az első pillanattól Ryan lett a kis csapat középpontja. Magabiztos viselkedése, a mindig logikus gondolkodása kivívta a társaság tiszteletét. Ő az, aki racionálisan, hideg fejjel tud gondolkozni. Mindig tudja, mi a következő lépés. Bárkivel percek alatt szót tud érteni, mintha manipulálná az embert, és bármilyen konfliktusból jól jön ki.

			Amikor meglátta barátait, visszazökkent a valóságba, és a fejét csóválva figyelte őket.

			– Ryan Winslow! – nevetett Ethan. – Mi a helyzet, haver? Már régen itt vagy?

			– Nem is ti lennétek, ha nem ugranátok minden kis dolog miatt egymásnak – jegyezte meg egykedvűen.

			

			Ethan csak vállat vont, a lány pedig kacsintott egyet.

			A jazz dallama lassan megtöltötte a termet. A pultos rutinos mozdulatokkal törölte a poharakat, miközben odakint tovább verte az eső az ablakot.

			– Imádom ezt a helyet – mondta Claire, miközben Ethan lesegítette a kabátját. Könnyed mozdulattal lehuppant az egyik székre. – A következő blogom az Éjfél Keresztje bárról fog szólni, ha már úgyis ez a törzshelyünk. Ennek a remek helynek is biztos megvan a maga története.

			– Te mindenről találsz valami egzotikus történetet – nevetett Ethan. – Még jó, hogy a városi könyvtárban dolgozol. Bár nekem lenne ennyi szabadidőm!

			– Azért besegíthetnél, és lőhetnél pár fotót – felelte Claire. – Kell valami illusztráció. Biztos történtek itt furcsa dolgok az évek alatt. Nézzétek a repedezett padlót, a megfakult füg­gönyöket… és azt az aranykeretes, kicsorbult tükröt a bejárat mellett! Kíváncsi lennék, miről mesélne.

			– Nekem például arról – szólalt meg mosolyogva Ryan –, hogy ráférne egy jó kis felújítás. Már látom is, mennyit kereshetnék vele.

			– Te mindenben a pénzt látod! – vágott vissza a lány.

			– Még szép, hiszen ebből élek – felelte Ryan. – Ha vállalkozó lennél, te is másképp látnád.

			– Alex hol van? – kérdezte Ethan és ránézett az órájára. – Ilyenkor már rég itt szokott ülni.

			Mintha ez lett volna a végszó. A bár ajtaja nyikordulva nyílt ki, és a hűvös esti levegő betört a helyiségbe. Mindhárman egyszerre fordultak a bejárat felé. Az ajtón belépő alak rögtön a társaság irányába indult.

			

			Alex, a kis csapat negyedik tagja, ma valahogy nagyon későn ért a bárba. Nem nagyon aggódtak, mert máskor is késett már. Egy újságírónak nem mindig egyszerű az élete. A helyi lapnál, a Millhaven Chronicle-nél dolgozott. Igazi riporter alkat, aki már gyerekkora óta nagyszájú, mindenbe belekotnyeleskedő srác volt. Szeretett játszani a tűzzel. Sokszor mesélt a munkájáról, és a riportkészítés rejtelmeiről. Túl jól kérdezett. Néha a riportalany csak kapkodta a fejét, mert már követni sem bírta, és végül kényelmetlen igazságok kerültek napvilágra. Emiatt nemegyszer futnia is kellett. Ezek utólag vicces sztoriknak tűntek, és ilyenkor az egész társaság hatalmas nevetésben tört ki. Nem is tudták elképzelni az együtt töltött estéket Alex poénjai és történetei nélkül.

			Claire észrevette, hogy a máskor vidám, hangos fiú, most bizonytalan léptekkel, meggörnyedve közeledett feléjük.

			– Valami gond van? – kérdezte.

			Alex feszült, sápadt arccal hajolt az asztal fölé.

			– Hallottátok, mi történt odakint, a régi malomnál? – kérdezte rekedt hangon. – A rendőrök lezárták az egész területet.

			Ethan felkapta a fejét, ösztönösen kiegyenesedett a székében.

			– Valami baleset? – kérdezte halkan.

			– Nem. Egy lány meghalt – felelte Alex feldúltan. – Állítólag gyilkosság volt. Részleteket nem tudok, csak annyit, hogy brutálisan kivégezték. Azt beszélik, köze lehet a legendához… ahhoz, amiről annyi történet kering.

			Odahúzott egy széket, és leült közéjük. Egy pillanatra mindannyian elhallgattak. A jazz tovább szólt a háttérben, mintha semmi nem történt volna. De az Éjfél Keresztje bár hirtelen hidegebbnek tűnt, mint valaha.

			A társaság döbbent csendbe burkolózott. Claire arcáról lehervadt a mosoly.

			– Milyen legendához? – kérdezte végül Ethan, alig hall-
hatóan.

			Alex vállat vont.

			– A Great Mill legendájához. Én nem nagyon ismerem a sztorit. Gondoltam, ti jobban vágjátok.

			– Én sem tudok róla sokat – rázta a fejét Ethan. – Nemcsak valami régi babona?

			Mindenki egyszerre fordult Claire felé. A tekintetükben ott volt a várakozás.

			A lány feszélyezetten mosolygott.

			– Most mit néztek?

			– Te vagy a könyvtáros blogger – vágta rá vigyorogva Ethan.

			– Oké, rendben… – sóhajtott, majd sejtelmesen elmo­solyodott, és Ethan felé bökött. – Akkor, ha jól értem, te rendeled a következő kört, én pedig elmesélem a sztorit.

			Kitört a nevetés, de a feszültség ott maradt a levegőben. Claire megpróbálta felidézni a baljós történet részleteit, amire már csak halványan emlékezett.

			Úgy érezte, mintha egy időutazásba csöppent volna. A fejében, mint egy régi film fakó képkockái, úgy villantak fel a Great Mill legendájának emlékei, amelyeket gyerekkorában hallott a szüleitől.

			Akkoriban csak egy babonának tűnt – de annyira megrázta, hogy napokig nem tudott aludni utána.

			

			Szíve gyorsabban vert, mikor belekezdett. Lassan letette a poharát, majd közelebb hajolt a többiekhez.

			A légkör feszült lett, mintha minden hang elhalt volna körülöttük.

			– Ez nemcsak babona – mondta halkan. – Anyám mesélt róla, mikor gyerek voltam.

			Kiszáradt a szája, innia kellett egy kortyot, aztán kör­befordult az asztalnál. A többiek némán figyelték.

			Vett egy mély lélegzetet, aztán suttogva belekezdett a történetbe.

			– A Great Mill, a város legnagyobb malma, évtizedek óta omladozik. Az ablakai kitörtek, a gerendái korhadtak. Azt mondják, esténként furcsa nyögések és kattogások hallatszanak belőle. Már akkor is történtek ott gyanús halálesetek, amikor még működött. Egyik évben beomlott az egyik siló – többen a gabona alatt fulladtak meg. Másokat az őrlőkövek zúztak szét. Egyesek szerint az ott dolgozó molnárok szellemei azóta is ott kísértenek. Mások szerint csupán a szél süvít a törött fémszerkezetek között. Ám akik közelebb merészkedtek, árnyakat láttak mozogni odabent.

			– Ez csak városi mese… – motyogta Ryan, bár inkább csak magának, mint a többieknek.

			– Ti akartátok, hogy meséljek a legendáról – vágott vissza Claire sértődötten. – Még hogy városi mese! Te még csak alig több mint hét éve laksz itt Millhavenben, én pedig itt születtem. Azt hiszed, jobban ismered Great Mill történetét? Hát akkor halljuk!

			A kis társaság kérdő tekintettel fordult Ryan felé. Most már ő került a figyelem középpontjába.

			

			Nem volt visszaút, neki kellett folytatni a történetet. Egy darabig csendesen ült, amíg összeszedte a gondolatait. Az arca komorrá vált, mikor belekezdett.

			– Egy malom az veszélyes üzem, nem csoda, hogy történtek balesetek. De a legnagyobb, igazi tragédia 2002-ben történt, ami után be is zárták. Millhaven egyik leggazdagabb családjáé volt a malom. Két gyermekük volt. Mindössze tizennégy-tizenöt évesek lehettek. A ház melletti pajtában tűz ütött ki, és az egyik gyereket holtan találták meg. A nő ölhette meg, le is tartóztatták. Aztán a börtönben felakasztotta magát. A másik gyereküket pedig intézetbe szállították. Azóta senki sem tud róla semmit. A legérdekesebb azonban az, hogy pár hónappal később, az egyik este, mikor már senki nem volt a malomban, ott is tűz ütött ki. A tűzoltók eloltották a tüzet, és egy férfi elszenesedett holttestét találták meg odabent, a malom tulajdonosáét. Great Mill azóta gazdátlanul áll. Senki nem tudja, szándékos gyújtogatás volt-e, vagy véletlen baleset. A rendőrség évekig nyomozott, de soha nem derült ki semmi.

			– És most kié a malom? – kérdezte Alex.

			– Állítólag valahol él még a férfi nővére a családból. Próbálták felvenni vele a kapcsolatot, de hallani sem akar róla, hogy ideköltözzön. A malmot pedig nem hajlandó eladni. Szerintem nem is venné meg senki. Mára csak egy széljárta rom maradt belőle.

			– Ez… undorítóan ijesztő – mondta Claire.

			– Az – bólintott Ryan –, de én csak arról beszéltem, ami valóban megtörtént. Azt is mondják, a malom azért áll olyan elhagyatottan, mert aki odamerészkedik és megpróbálja feltárni a titkait, azzal mindig történik valami szörnyűség. Állítólag még a hajléktalanok sem mernek beköltözni.

			Egy pillanatra minden elcsendesedett. Szavait a bár falai visszhangozták, és semelyikük nem tudott megszólalni.

			Alex arca olyan volt, mintha egy hete nem aludt volna, kényelmetlenül fészkelődött a székében. Ethan az ajkába harapott. Ryan pedig némán bámulta a poharát. Egy vidám estének indult, de valami megváltozott. A borzongás, amit éreztek, nem csupán a legenda miatt volt.

			– Szóval, Alex… – szólalt meg halkan Ethan. – Ki is volt az a lány?

			A fiú vállat vont.

			– Csak annyit tudok, hogy valaki a környékről. És még valamit… – elhallgatott egy pillanatra, majd mélyet szippantott a levegőből. – A testét a malom belső bejárati ajtajánál találták meg. A torkát elvágták.

			Claire megborzongott, még a hideg is végigfutott a hátán: ők csak egy régi legendáról meséltek, most pedig valaki meghalt, és ez már nem csak egy történet, hanem a valóság.

			Ryan ekkor felnézett, egyenesen a lány szemébe, és pillantásuk találkozott. A tekintetében volt valami különös – hideg és sötét, mint a Sloe Creek mélyvize.

			A lány önkéntelenül hátrahőkölt, de nem volt biztos benne, hogy jól látta. A szívébe hirtelen belemart valami jeges, megmagyarázhatatlan érzés.

			Kint az eső tovább verte az ablakot. A fiúk megegyeztek, hogy Alex kideríti, ki volt az áldozat, és pontosan mi is történt ott. Lehet, hogy van valami köze a malomhoz vagy a régi halálesetekhez.

